KIRJALLINEN KYSYMYS E-0124/01 esittäjä(t): Graham Watson (ELDR) komissiolle. Patenttijärjestelmän suojaaminen sen tehokkuuden varmistamiseksi jatkossa.



Virallinen lehti nro 174 E , 19/06/2001 s. 0254 - 0254



KIRJALLINEN KYSYMYS E-0124/01 esittäjä(t): Graham Watson (ELDR) komissiolle (1. helmikuuta 2001) Aihe: Patenttijärjestelmän suojaaminen sen tehokkuuden varmistamiseksi jatkossa Tekeekö komissio mitään sen varmistamiseksi, että patenttijärjestelmä säilyy jatkossakin aloitteista palkitsevana välineenä eikä siitä tule rahoitusväline, jolla ohjaillaan markkinoita epätoivottavalla tavalla, kuten on jo käymässä Yhdysvalloissa, missä on otettu käyttöön mahdollisuus patentoida ohjelmistoja ja/tai liiketoimintaa? Frederik Bolkesteinin komission puolesta antama vastaus (7. maaliskuuta 2001) Patenttijärjestelmä noudattaa koko Euroopan tasolla yleissopimusta eurooppapatenttien myöntämisestä (Euroopan patenttisopimus), joka on patenttien myöntämistä säätelevä kansainvälinen sopimus. Euroopan patenttisopimukseen ovat liittyneet kaikki jäsenvaltiot sekä eräät kolmannet maat. Säännöt siitä, mitä voidaan patentoida ja mitä ei, on määritelty sekä patenttisopimuksessa että jäsenvaltioiden kansallisissa laeissa, ja näitä sääntöjä ovat tulkinneet sekä kansalliset oikeusistuimet että patentti-sopimuksella perustetut valituselimet. Tähän mennessä ainoa yhteisön tason säädös alalta koskee bioteknologian keksintöjä. Menetelmät liiketoimintaa varten ja tietokoneohjelmat sellaisinaan on jätetty Euroopan patenttisopimuksessa yksiselitteisesti patentoitavien keksintöjen määritelmän ulkopuolelle. Oikeuden päätöksillä on kuitenkin vahvistettu, että patenttihakemuksia ei tulisi hylätä pelkästään siitä syystä, että niitä hyödynnetään tietokoneella tai että niihin liittyy liiketoiminnan menetelmiä, kunhan ne ovat luonteeltaan teknisiä. Patenttia ei toisaalta voida myöntää, jos teknisiä ominaisuuksia ei voida osoittaa. Euroopassa toisin kuin Yhdysvalloissa ei voida myöntää patentteja liiketoiminnan teorioille, eikä tämän tilanteen muuttamiseksi ole ollut sanottavasti paineita. Ainoa keskustelua herättänyt aihe on ollut suhtautuminen tietokoneeella hyödynnettäviin liiketoiminnan menetelmiin. Komissio on siksi päättänyt käsitellä asiaa osana laajempaa kysymystä tietokoneella hyödynnettävien keksintöjen patentoitavuudesta. Komissio on tarkastellut tietokoneella hyödynnettävien keksintöjen patentoitavuuden oikeudellista tilannetta yhteisön patenttia ja Euroopan patenttijärjestelmää koskevan Vihreän kirjan(1) seurannan yhteydessä. Internetissä aloitettiin lokakuussa 2000 asiaa koskeva kuulemismenettely, jossa asiasta kiinnostuneita, suurta yleisöä ja jäsenvaltioita pyydettiin ottamaan kantaa asiaan 15. joulukuuta 2000 mennessä komission neuvotteluasiakirjan pohjalta (katso http://www.europa.eu.int/comm/internal_market/en/intprop/indprop/softpaten.htm). Komissio suoritti vielä erikseen itsenäisen tutkimuksen tietokoneohjelmien patentoitavuuden taloudellisista vaikutuksista. Tutkimuksen tulokset julkaistiin (http://www.europa.eu.int/comm/internal_market/en/intprop/indprop/studyintro.htm), ja asiasta kiinnostuneita pyydettiin ottamaan siihen kantaa osana edellä mainittua kuulemistilaisuutta. Komissio on myös käynnistänyt tutkimuksen otsikolla Tietokoneohjelmien patenttisuojaus. Sen avulla määritellään tulevassa tietokone-ohjelmakeksintöjä koskevassa patenttiuudistuksessa tarvittavat tiedotustoimenpiteet (katso: http://www.cordis.lu/innovation-smes/src/studies.htm). Kuulemismenettelyn tarkoituksena oli auttaa komissiota löytämään paras mahdollinen tapa lähestyä asiaa oikean tasapainon löytämiseksi keksintöjen edistämisen ja riittävän markkina-kilpailun varmistamisen välillä. Komissio aikoo muodostaa kantansa asiassa kuulemismenettelyn tulosten perusteella kuluvan ensimmäisen vuosipuoliskon aikana. (1) KOM(1999) 42 lopullinen.